32000D0361
L 129/30
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 10 май 2000 година
относно публикуването на справочни данни за стандарти EN 1459:1999 „Безопасност на промишлените кари - самоходни кари с променлив обсег“ и EN 1726-1:1999 „Безопасност на промишлените кари - самоходни кари с капацитет, не по-голям от 10 000 kg и промишлени влекачи с теглителна сила при щангата, по-малка или равна на 20 000 N - част 1: Общи изисквания“
(нотифицирано под номер С(2000) 1174)
(текст от значение за ЕИП)
(2000/361/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 98/37/ЕО на Европейския парламент и на Съвета от 22 юни 1998 г. относно сближаването на законодателствата на държавите-членки по отношение на машините (1), изменена с Директива 98/79/ЕО (2),
като взе предвид становището на комитета, създаден съгласно Директива 98/34/ЕО на Европейския парламент и на Съвета от 22 юни 1998 г., относно установяването на процедура за предоставяне на информация в областта на техническите стандарти и правила (3), изменена с Директива 98/48/ЕО (4),
като има предвид, че:
(1)
Член 2 от Директива 98/37/ЕО с направените изменения предвижда машини да могат да се пускат на пазара и в експлоатация само ако не застрашават безопасността или здравето на хората и - където е целесъобразно - на домашните животни и имуществото, при положение че бъдат правилно инсталирани и поддържани, и използвани по предназначението си.
(2)
Машините, които отговарят на хармонизираните стандарти, чиито справочни данни са били публикувани в Официален вестник на Европейските общности, се предполага, че отговарят на съществените изисквания по отношение на здраве и безопасност, посочени в член 3 от Директива 98/37/ЕО, съгласно изменението.
(3)
От държавите-членки се изисква да публикуват справочните данни на националните стандарти, които транспонират хармонизираните стандарти.
(4)
Хармонизираните стандарти EN 1459:1999 „Безопасност на промишлените кари - самоходни кари с променлив обсег“ и EN 1726-1:1999 „Безопасност на промишлените кари - самоходни кари с капацитет, не по-голям от 10 000 kg и промишлени влекачи с теглителна сила при щангата, по-малка или равна на 20 000 N - част 1: Общи изисквания“ засягат оборудване, което съставлява специфичен риск за водача, а именно рискът да бъде премазан между земята и кара, в случай че карът непредвидено се преобърне.
(5)
Предвид големия брой злополуки, станали на тяхна територия, няколко държави-членки застъпват мнението, че макар и да са правилни, гореупоменатите стандарти не покриват всички съществени изисквания на директивата, и в частност риска от премазване на водача.
(6)
Необходимо е да се привлече внимание към тази потенциална опасност, която не е посочна в горепосочените стандарти.
(7)
В очакване на промяната на стандартите е от особено значение за по-добра ефикасност да бъдат отчетени недостатъците сега, макар и те да не засягат сегашното съдържание на стандартите.
(8)
Следователно се налага да бъдат публикувани стандарти EN 1726-1:1999 и EN 1459:1999, заедно с подходящо предупреждение и указание, че трябва да бъде даден мандат за стандартизация на Европейския комитет по стандартизация CEN да коригира стандартите,
ПРИЕ НАСТОЯЩОТО РЕШЕНИЕ:
Член 1
Публикацията в приложението към настоящото решение се прави в съответствие с член 5, параграф 2 от Директива 98/37/ЕО, с измененията в нея, на следните хармонизирани стандарти: EN 1459:1999 „Безопасност на промишлените кари - самоходни кари с променлив обсег“ и EN 1726-1:1999 „Безопасност на промишлените кари - самоходни кари с капацитет, не по-голям от 10 000 kg и промишлени влекачи с теглителна сила при щангата, по-малка или равна на 20 000 N - част 1: Общи изисквания“ и трябва да се придружава от следното предупреждение:
„Ползвателите на стандарта се информират, че той не покрива рисковете, на които е изложен водачът в случай на непредвидено преобръщане на кара. Стандартът не дава презумпция за съответствие в това отношение“.
Член 2
Когато държавите-членки - съгласно член 5, параграф 2 от Директива 98/37/ЕО с измененията към нея - публикуват справочните данни на националните стандарти, които транспонират хармонизирани стандарти EN 1459:1999 и EN 1726-1:1999, публикацията трябва да се съпровожда с предупреждение, идентично на предвиденото в член 1.
Член 3
Адресати на настоящото решение са държавите-членки.
Съставено в Брюксел на 10 май 2000 година